बीसवीं सदी ने राष्ट्रीय आंदोलन से जो सकारात्मक ऊर्जा पाई थी, उसे बचाए रखने में हम पूरी तरह नाकाम रहे। अपने सामाजिक मूल्यों को हमने खुद तिरोहित कर दिया। अपनी सहिष्णुता को हम खुद ज्वालामुखियों के हवाले कर आए। अपने सद्भाव को हमने खुद तार-तार किया। मूल्यों के इस छीजते संसार में हमारा प्रवेश तो पता नहीं कब हो गया था, लेकिन इसकी नियोजित-बदशक़्ली का एक नया दौर तीन-चार बरस से देख-देख सब बेहाल हैं। लगता है, जैसे पूरा समाज दुनिया से जी भर जाने और जीते जी मर जाने की भंवरों में हिचकोले खा रहा है।